সেপ্টেম্বরের শুরুতেই বদল একাধিক নিয়মে, গ্যাস থেকে ব্যাঙ্কিং-ভ্রমণ, কী প্রভাব পড়বে?

ওয়েব ডেস্ক : সেপ্টেম্বরের শুরুতে গ্যাস (Gas) সিলিন্ডার, ব্যাঙ্কিং পরিষেবা এবং বিদেশযাত্রার মতো বেশ কিছু ক্ষেত্রে নিয়ম বা প্রক্রিয়ায় পরিবর্তন আসছে। এর মধ্যে কিছু সিদ্ধান্ত সরাসরি সাধারণ মানুষের খরচের সঙ্গে যুক্ত, আবার কিছু ক্ষেত্রে পরিষেবা ব্যবহারের পদ্ধতি আরও সহজ হতে পারে।

রান্নার গ্যাসের ক্ষেত্রে গুরুত্বপূর্ণ বিষয় হল ই-কেওয়াইসি। যেসব গ্রাহক এখনও এলপিজি সংযোগের ই-কেওয়াইসি বা আধারভিত্তিক বায়োমেট্রিক যাচাই সম্পূর্ণ করেননি, তাঁদের ৩১ অগস্টের মধ্যে প্রক্রিয়াটি শেষ করার কথা জানানো হয়েছে। সময়সীমার মধ্যে যাচাই না হলে পরবর্তী সময়ে গ্যাস সংক্রান্ত সুবিধা পেতে সমস্যা হতে পারে।

ব্যাঙ্কিং (Banking) ক্ষেত্রেও বড় অঙ্কের আমানতের ক্ষেত্রে সুদের হার প্রকাশের নিয়মে পরিবর্তন আনার সিদ্ধান্ত হয়েছে। তবে এখানে একটি বিষয় স্পষ্ট—এই নতুন নিয়ম ১ সেপ্টেম্বর থেকে নয়, ১ অক্টোবর থেকে কার্যকর হওয়ার কথা। ফলে ছোট অঙ্কের সাধারণ এফডি-তে এর সরাসরি প্রভাব পড়ার সম্ভাবনা কম। ব্যাঙ্কগুলো ফিক্সড ডিপোজিট (এফডি) সংক্রান্ত কিছু নিয়ম পরিবর্তন করতে চলেছে।

আরও খবর : বিপর্যয়ের সময়ে পাশে ভারত, নয়াদিল্লিকে ধন্যবাদ নেপালের প্রেসিডেন্টের

আন্তর্জাতিক যাত্রীদের জন্যও বদল আসছে ইমিগ্রেশন প্রক্রিয়ায়। ১ সেপ্টেম্বর থেকে বিদেশযাত্রার ক্ষেত্রে বোর্ডিং পাসে ইমিগ্রেশন স্ট্যাম্প দেওয়ার প্রয়োজন থাকবে না বলে জানানো হয়েছে। যাত্রীরা ইলেকট্রনিক বোর্ডিং পাস অথবা তার প্রিন্টেড কপি দেখিয়েই প্রয়োজনীয় প্রক্রিয়া সম্পন্ন করতে পারবেন।

এর পাশাপাশি সেপ্টেম্বর মাসে এলপিজি সিলিন্ডার, এটিএফ এবং বিভিন্ন ব্যাঙ্কিং পরিষেবার চার্জে পরিবর্তন হয় কি না, সেদিকেও নজর থাকবে। এটিএম ব্যবহারের চার্জ বা বিভিন্ন আর্থিক পরিষেবার খরচ বদলালে তার প্রভাব পড়তে পারে মাসিক বাজেটে। তাই মাসের শুরুতেই সংশ্লিষ্ট সংস্থাগুলির নতুন রেট ও নিয়ম দেখে নেওয়াই বুদ্ধিমানের কাজ।